[Foto’s] Rugbymal-seun spog met Springbok-vonkel in die oogGustav Mertz (Foto verskaf aan Maroela Media) Gustav Mertz, ŉ agtjarige rugby-fanatikus van Pretoria, spog nou met ŉ baie spesiale Springbok-vonkel in sy oog om sy gunstelingspan te ondersteun. Gustav is as baba gediagnoseer met ŉ baie seldsame oogkanker, retinoblastoma, wat daartoe gelei het dat hy sy een ogie op ŉ baie vroeë ouderdom verloor het. Hy het chemoterapie en radiasie ondergaan, en het die kanker oorwin, maar veg steeds vir die behoud van sy ander oog as gevolg van newe-effekte van die behandeling. “Dokters het hom verwys na ŉ spesialis wat kunsmatige oë maak, en ons het by Jorgen Cieslik uitgekom,” het Elske Mertz, Gustav se ma, aan Maroela Media gesê. Cieslik is ŉ vooraanstaande kenner wat kunsoë vervaardig. Die tegnologie rondom kunsoë het baie verbeter van die destydse glasoë. Dit is ŉ hoogs gespesialiseerde proses waar alles gemeet en gepas word en die akrielprostese word met die hand geverf om so naby as moontlik aan die natuurlike oog te lyk. Meeste mense kom nie eers agter wanneer iemand ŉ kunsoog het nie. Cieslik moes deur die jare heen al verskeie oë vir Gustav vervaardig soos hy ouer geword het. “Die Springbokke lê Gustav na aan die hart en toe die Wêreldbeker kom, het hy vir Jorgen gevra om iets uniek te ontwerp,” het Elske bygevoeg. Cieslik het gevolglik die Springbok-embleem op die kunsoog vervaardig. “Gustav hou nie daarvan om uit te staan nie, maar hierdie is iets cool – dit is ŉ cool andersheid!” het Elske verduidelik. Gustav is ook na ŉ oefensessie van die Springbokke genooi toe hulle daarvan te hore gekom het. “Hy het die groot voorreg gehad om ŉ klomp van die spanlede te ontmoet. Victor Matfield het selfs vir hom sy oefentrui en kopskerm gegee!” Gustav is in ŉ gewone skool by Midstream Ridge Primary. Hy gebruik ŉ spesiale lens om mee te lees en het 18% sig in sy oorblywende oog. Sy sussie is 10 jaar oud en hy het ook ŉ eenjarige bababoetie. “Soms is hierdie kanker geneties, maar nie ek of sy pa het enigsins so iets in ons familie nie. Sy pa het dit die eerste keer opgemerk toe hy Gustav as baba gebad het en ŉ vreemde skynsel in sy oog opgemerk het.” Maroela Media het vroeër berig oor die wit skynsel wat ook in foto’s opgemerk kan word. Klik hier om meer te lees.